text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةتاريخ العار الدبلوماسي التونسي: من بايات ق19 إلى دولة الإستقلال وحكومات ما بعد الثورة
text.text_idx: #000006
text.text: تاريخ العار الدبلوماسي التونسي: من بايات ق19 إلى دولة الإستقلال وحكومات ما بعد الثورة
text.text_idx: #000007
text.text: – الدبلوماسية هي تحقيق الأهداف السياسية الخارجية برفق عبر الحوار، الإتصال، التفاوض أو غيرها من الأساليب السلمية البحتة.
text.text_idx: #000009
text.text: الدبلوماسية كممارسة سياسية تواجدت من أول ظهور للجماعات السياسية المختلفة. و تهدف السياسية الخارجية لتحقيق القيم و المصالح العليا للأمة في الخارج سواء عبر العنف بالحرب أو عبر الرفق بالدبلوماسية.و باش نكونو واضحين علخر الدبلوماسية صحيح الي هي رفيقة (مافيهاش عنف مادي) لكن ماهيش ضعيفة أبدا و خارج كل الخطب الدبلوماسية الأنيقة و الودودة فإنو فما التهديدات، المؤامرات، التحالفات السرية و الإختراقات.
text.text_idx: #000010
text.text: الدبلوماسية هي سياسة الثعلب وين فيها برشا خباثة، يقظة، متابعة وإستغلال فرص. وعادة ما تكون الأجهزة الدبلوماسية مرفوقة بأجهزة الإستعلامات و أصلا عادة السفراء يبعثو تقارير عامة لدولهم حول الحالة السياسية، الإقتصادية، الدينية، العسكرية، .... للبلاد الي يخدمو فيها.يعني بخلاف الرأي التونسي السائد فإن الدبلوماسية ماهيش إحتفالات، إستقبالات، مناسبات، بيانات ودية ولبسة مضخمة و إنما عمل إتصالي، إستعلاماتي، تآمري و حرب حقيقية لكن بقفازات ناعمة.
text.text_idx: #000011
text.text: الدول في تطورها وصلت عملت سفارات و قنصليات دائمة في الخارج أو فين فما مصالح الجالية أو إهتمام إستراتيجي أو حتى للمتابعة و الحضور.عمليا الدول الأوروبية الغربية (طلاين، فرانسيس، ألمان، انقليز، إسبان...) أوجدوا مصالح دبلوماسية في الخارج من 5 قرون لتالي على الأقل و حضورهم الدبلوماسي في تونس (خصوصا الايطاليين) يعود للقرن 13 على الأقل هذا إذا موش قبل.التخلف السياسي التونسي خلا الدولة الإفريقية/ التونسية من العهد الحفصي للعهد الحسيني ماتعملش مصالح دبلوماسية خارجية دائمة أبدا بإستثناء الوكيل التونسي بإسطنبول الي كان إداري قائم بأعمال كهو بدون أي دور سياسي.
text.text_idx: #000012
text.text: في كل أنواع العلاقات مع الأوروبيين هوما كانوا المبادرين بالربط والإتصال والتفاوض و هوما الي عملو سفارات وقنصليات في تونس بينما تونس ماعملت شي عندهم و إستهانت بالموضوع.
text.text_idx: #000013
text.text: السياسة الخارجية بالدبلوماسية أدات تنفيذها الناعمة أي الدبلوماسية عندها أهداف عليا إستراتيجية و عندها رؤية ذاتية ورؤية للعالم.أصلا على أساس الرؤية الذاتية ورؤية العالم تتبنى الأهداف الدبلوماسية.
text.text_idx: #000016
text.text: لهنا يجي السؤال الثوري ماذا تريد تونس من العالم؟؟؟؟ وعن ماذا تبحث تونس في العالم ؟؟؟؟
text.text_idx: #000017
text.text: من عهد أحمد باي و تونس تبحث على الإعتراف الدولي.
text.text_idx: #000020
text.text: وبداية بالبحث عن إعتراف بإستقلال تونس للإعتراف بوجود تونس و أصبح كل هم الدولة التونسية في “صورة تونس في الخارج”، أصلا كان إتهام بن علي للمعارضة إنها تشوه في صورة تونس في الخارج وكذلك بن علي وبورقيبة كانو يعطوا إهتمام عملاق لوسائل الإعلام الأجنبية لنو يخافوا علخر على تصويرتهم في الخارج و على جال هذا تأسست وكالة الإتصال الخارجي باش تزين وجه تونس في الخارج و تخلي الخارج (أي خارج كان) بش يعترف بينا و يرضى يتعامل معانا.
text.text_idx: #000021
text.text: الحكومة التونسي تفرح علخر لدخولها أو إنتخابها في أي هيئة إقليمية أو دولية و تقول إنو إعتراف بمكانة تونس رغم إنو مجرد مظهر فتونس لا علاقة لها بكل القرارات الي تهم العالم أو تهم محيطها الجغرافي.
text.text_idx: #000022
text.text: الدولة التونسية من 200 عام وهي تتمسكن، تتسوخف، تتسول، تتذوبل، تتزين، تتعطر و تتمكيج للأجانب بش يرضو عليها و تعجبهم. هذه الدبلوماسية هدفها إستدرار العطف و الشفقة و الحصول على الصدقات والمساعدات العالمية (من الخليج، أوروبا، أميركا، السعودية، تركيا واليابان و...)
text.text_idx: #000026
text.text: ملاحظة أخيرة بايات القرن 19 إعتمدو على المماليك الأجانب وعلى الأجانب بيدهم، وكل الرؤساء من بعدهم. كيف الحبيب بورقيبة إعتمد على مستشار سياسي لبناني “سيسيل حوراني” و ملي شد الحكم حتى تقني تسخين القصر الرئاسي في عهدو و لعهد بن علي كان إيطالي (كيف القرن 19 بالظبط وين الطلاين يخدمو كل شي).
text.text_idx: #000031
text.text: الحنين الى عهد بن علي، الرجعية السياسية و القومية التونسية
text.text_idx: #000037